text: 9000 pærer i Mikkels juleshow blinker i takt til musikken
  26 november 2016 kl. 07.03
  20-årige Mikkel Kramer har de seneste uger sat 9000 LED-pærer op på familiens hus i det vestlige Esbjerg. 
  Forbipasserende på Parkvej i Esbjerg kan få sig en juleoplevelse lidt ud over det sædvanlige.
  - Det betyder meget for mig, at folk bliver glade over det, jeg går og gør. Det gør mig glad, siger Mikkel Kramer til TV SYDs søndagsmagasin ”Sørens om søndagen”.
  Ud over at se på det blinkende juleshow på adressen Parkvej 144, så kan bilister og andre forbipasserende også tænde for Mikkel Kramers egen radiostation på FM 99,0. Her spilles julemusik, og Mikkel Kramer har programmeret lysshowet til at blinke i takt med musikken.
  Mikkel Kramer har udsmykket huset de sidste 10 år, og hvert år er det blevet vildere og vildere. Og det er ikke engang dyrt. Sidste år regnede familien ud, at lysshowet kostede ca 100 kr. ekstra på elregningen.
  Lysshowet på Parkvej 144 i Esbjerg tændes hver aften i december kl. 17.00, og det slukkes igen den 1. januar.
  
  